Maridalsdrapet: Politiet vil avhøre drapssiktet på nytt
Den tidligere drapsdømte John Edvin Lie, tidligere Johnny Olsen, ble i juli siktet for drap og likskjending etter funn av et forbrent lik i Maridalen. Han har siden da kun blitt avhørt én gang. Avhøret ble gjennomført etter pågripelsen og påfølgende natt. – Det er ikke gjennomført nytt avhør av siktede fordi han ikke har ønsket å møte i nye avhør. Politiet ønsker å avhøre siktede på nytt, og er i dialog med forsvarer for å forsøke å gjennomføre dette, sier politiinspektør Tina Bjarkø Helleland til VG.Lie, som nekter straffskyld, er varetektsfengslet fram til 16. august med brev- og besøksforbud. Lie anket avgjørelsen, men Borgarting lagmannsrett forkastet denne. Under fengslingsmøtet i Oslo tingrett torsdag 19. juli begjærte politiet tre uker i isolasjon i varetekt. De fikk medhold i én, men forrige torsdag besluttet retten at siktede måtte tilbringe også den neste uken i isolasjon. Isolasjonsperioden gikk ut torsdag. – Etter en helhetsvurdering ble det ikke fremsatt begjæring om forlengelse av isolasjon, sier Helleland.Lies fungerende forsvarer, Benedikte Jamth, mener mistanken mot hennes klient er svekket. – Jeg mener mistankegrunnlaget er svekket med bakgrunn i det som har kommet frem i etterforskningen. Hva det konkret gjelder kan jeg ikke si noe om, fordi dokumentene fortsatt er klausulerte, sier hun. Politiet mener derimot at det fortsatt er skjellig grunn til mistanke. – Vi mener at mistankegrunnlaget ikke er endret i vesentlig grad. Etterforskningen er i en innledende fase, og vi kan ikke gå inn på detaljer nå, sier Helleland.Den siktede ble i 1981 dømt til 18 års fengsel for Hadelandsdrapene. Lie skal ifølge politiet ha bodd i Nordmarka i en årrekke. Den avdøde i Maridalen er en etnisk norsk mann i slutten av 30-årene. Politiet har fått bekreftet at offeret kjente Lie. – Vi har snakket med familien til avdøde, og fått bekreftet at det har vært kontakt mellom siktede og avdøde. Omfanget vet vi ikke, men vi vet om en anledning og det var år tilbake. Vi jobber nå med å få bekreftet den kontakten, sa politiadvokat Pål-Fredrik Hjort Kraby til VG forrige uke. Lie har hevdet at hele siktelsen er basert på løgn, og at han ikke kjenner avdøde. – Siktede sier selv at det er ingen kobling i det hele tatt. Han hevder han var på feil sted til feil tid, har Hjort Kraby tidligere uttalt. Helleland sier at relasjonen mellom siktede og avdøde fortsatt er et sentralt spørsmål i etterforskningen.
Drapssiktede John Edvin Lie har kun latt seg avhøre én gang.